臥病次彦周韻
作者：釋德洪
朝代：宋

paragraphs: 臥便午簟袪殘暑，誰令殿閣風鷗語。
君來談笑破岑寂，慰此經旬攜手阻。
湘山解事不須招，數峰入座爭翔舞。
心知清境世不要，勝踐從來數支許。
戲將平時說禪口，貶剝諸方呵佛祖。
眼高叢林不見人，但許南臺稱法乳。
忽驚詞鋒亂斫伐，披靡千人如項羽。
詩成相對兩咨嗟，此生俯仰成今古。